**Adrianne Palicki** (s. 6. toukokuuta 1983 Toledo, Ohio, Yhdysvallat) on yhdysvaltalainen näyttelijä, joka tunnetaan parhaiten rooleistaan televisiosarjassa *Unelmien kentät* (2006–2011) ja elokuvissa *Legion* (2010), *Red Dawn* (2012), *G.I. Joe: Kosto* (2013) ja *John Wick* (2014). Hän on esittänyt Barbara "Bobbi" Morsea televisiosarjassa *S.H.I.E.L.D. Agentit* vuosina 2014–2016.

Näyttelijänä
------------

Palicki on kotoisin Toledosta Ohion osavaltiossa. Hän kiinnostui näyttelemisestä jo nuorena ja high schoolin jälkeen hän päätti collegessa opiskelun sijaan lähteä New Yorkiin teatteriuran toivossa. Sieltä Palicki tosin palasi vielä kotikaupunkiinsa ennen kuin suuntasi länsirannikolle. Parin vuoden ajan hän elätti itseään vaihtelevilla töillä samalla kun kävi teatterikursseilla ja roolitustilaisuuksissa, kunnes häntä alkoi lykästää. Hänen ensimmäinen roolinsa oli John Woon uusintaversiossa 1960-luvun *Matkalla avaruuteen* -sarjasta, mutta se ei edennyt pilottijaksoa pidemmälle.

Palicki teki läpimurtonsa Tyra Colletten roolissa amerikkalaisesta jalkapallosta texasilaisessa pikkukaupungissa kertovassa *Unelmien kentät* -sarjassa, joka alkoi vuonna 2006. Palicki kuului sarjan päänäyttelijöihin kolmella ensimmäisellä tuotantokaudella, kunnes hänen roolihahmonsa lähti collegeen. Hän palasi vielä rooliinsa sarjan kahdessa viimeisessä jaksossa vuonna 2011.

Palicki on lapsesta lähtien ollut innostunut sarjakuvista – hänen isoveljensä Eric on sarjakuvapiirtäjä – ja hän on maininnut lempihahmokseen ja unelmaroolikseen Terästytön. Vuonna 2011 Palicki valittiin näyttelemään Ihmenaista David E. Kelleyn kehittämässä televisiosarjassa, mutta NBC hylkäsi sarjan pilottijakson.

Vuonna 2014 Palicki pääsi näyttelemään sarjakuvahahmoa, kun hänet valittiin Barbara "Bobbi" Morsen eli Matkijalinnun rooliin ABC:n *S.H.I.E.L.D. Agentit* -sarjan toisella tuotantokaudella. Kauden puolessavälissä hänet nostettiin sarjan pääosanäyttelijöiden joukkoon. ABC tilasi pilottijakson spin-off -sarjalle nimeltä *Marvel’s Most Wanted*, jossa Palickin hahmo oli toinen päähenkilöistä, mutta sitä ei päädytty ottamaan tuotantoon.

Kesällä 2016 Palicki valittiin näyttelemään naispääosaa Seth MacFarlanen avaruuteen sijoittuvaan draamakomediasarjaan *The Orville*.

Lähteet
-------

1. 1 2  Smith, Ryan E.: Rising star: Toledo native's credits include acclaimed TV series, new films ‘Legion" and ‘Red Dawn' *The Blade*.  17.1.2010. The Toledo Blade Company. Viitattu 20.9.2015. (englanniksi)
2. ↑  Get Serial! *Wall Street Journal*.  29.8.2008. Viitattu 20.9.2015. (englanniksi)
3. ↑  Andreeva, Nellie: Adrianne Palicki Is NBC's Wonder Woman *Deadline*.  16.2.2011. Viitattu 20.9.2015. (englanniksi)
4. ↑  Sacks, Ethan: NBC won't pick up David E. Kelley's 'Wonder Woman' series, starring Adrianne Palicki: report *Daily News*.  12.5.2011. Viitattu 20.9.2015. (englanniksi)
5. ↑  Goldberg, Lesley: 'Agents of SHIELD' Enlists Adrianne Palicki as Marvel Favorite (Exclusive) *The Hollywood Reporter*.  19.8.2014. Viitattu 20.9.2015. (englanniksi)
6. ↑  Khatchatourian, Maane: ‘Agents of SHIELD’ Promotes Adrianne Palicki to Series Regular *Variety*.  14.2.2015. Viitattu 20.9.2015. (englanniksi)
7. ↑  Wagmeister, Elizabeth: ‘Marvel’s Most Wanted’ Not Going Forward at ABC *Variety*.  12.5.2016. Viitattu 18.9.2016. (englanniksi)
8. ↑  Stanhope, Kate: Adrianne Palicki to Star in Seth MacFarlane's Live-Action Space Dramedy for Fox *The Hollywood Reporter*.  29.7.2016. Viitattu 18.9.2016. (englanniksi)
9. ↑  Nellie Andreeva: Jon Favreau To Direct Seth MacFarlane’s Space Comedic Drama Series For Fox *Deadline*.  24.8.2016. Viitattu 26.9.2017. (englanniksi)

Aiheesta muualla
----------------

* Kuvia tai muita tiedostoja aiheesta **Adrianne Palicki** Wikimedia Commonsissa

* Adrianne Palicki Internet Movie Databasessa. (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Saksa
* Italia
* Yhdysvallat
* Korea
* Alankomaat

 |
|  |
| Henkilöt | 
* Deutsche Synchronkartei
* Elonet

 |
|  |
| Muut | 
* IdRef

 |

 |